钦定古今图书集成/明伦汇编/官常典/第478卷 > 李虔
## 钦定古今图书集成/明伦汇编/官常典/第478卷 > 李虔

按《魏书李宝传》：宝子承，承子韶，韶弟彦，彦弟虔，字叔
恭。太和初，为中书学生，迁秘书中散，转冀州骠骑府
长史、太子中舍人。世宗初，迁太尉从事中郎，出为清
河太守。属京兆王愉反，虔弃郡奔阙。世宗闻虔至，谓
左右曰：“李虔在冀州日久，恩信著物，今拔难而来，众
情自解矣。”乃授虔别领军前慰劳事。事平，转长乐太
守。延昌初，冀州大乘贼起，令虔以本官为别将，与都
督元遥讨平之。迁后将军、燕州刺史。还为光禄大夫，
加平西将军，兼大司农卿。出为散骑常侍、安东将军、
兖州刺史。追论平冀州之功，赐爵高平男。还京，除河
南邑中正，迁镇军将军、金紫光禄大夫。孝庄初，授特
进、车骑大将军、仪同三司，加散骑常侍，又进号骠骑
大将军、开府仪同三司。永安三年冬薨，年七十四。赠
侍中、都督冀定瀛三州诸军事、骠骑大将军、太尉公、
冀州刺史，男如故。谥曰“宣景。”